CELEX: 32016R1616
Language: lv
Date: 2016-09-08 00:00:00
Title: Komisijas Īstenošanas regula (ES) 2016/1616 (2016. gada 8. septembris), ar ko attiecībā uz brīvprātīgā saistītā atbalsta pasākumu iespējamu pārskatīšanu piena un piena produktu nozarē par 2017. pieprasījumu gadu atkāpjas no Eiropas Parlamenta un Padomes Regulas (ES) Nr. 1307/2013

9.9.2016   
            
            
               LV
            
            
               Eiropas Savienības Oficiālais Vēstnesis
            
            
               L 242/19
            
         KOMISIJAS ĪSTENOŠANAS REGULA (ES) 2016/1616
   (2016. gada 8. septembris),
   ar ko attiecībā uz brīvprātīgā saistītā atbalsta pasākumu iespējamu pārskatīšanu piena un piena produktu nozarē par 2017. pieprasījumu gadu atkāpjas no Eiropas Parlamenta un Padomes Regulas (ES) Nr. 1307/2013
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (1), un jo īpaši tās 69. panta 1. punktu,
   tā kā:
   
               (1)
            
            
               Atbilstoši Regulas (ES) Nr. 1307/2013 52. pantam dalībvalstis saskaņā ar konkrētiem nosacījumiem lauksaimniekiem var piešķirt saistīto atbalstu konkrētās lauksaimniecības nozarēs vai lauksaimniecības veidos, ciktāl tas nepieciešams, lai attiecīgajās nozarēs vai reģionos radītu stimulu saglabāt pašreizējo ražošanas apjomu.
            
         
               (2)
            
            
               Ņemot vērā salīdzinoši lielos piena un piena produktu ražošanas apjomus un attiecīgi samazinātas cenas Savienības tirgū un jo īpaši no tā izrietošās pagaidu grūtības, ar kurām piena nozare pašlaik saskaras, dalībvalstīm vajadzētu būt iespējai nolemt pārskatīt tos savus brīvprātīgā saistītā atbalsta pasākumus par 2017. pieprasījumu gadu, kas orientēti uz piena un piena produktu nozari, lai nodrošinātu to, ka brīvprātīgo saistīto atbalstu var turpināt piešķirt, pamatojoties uz dzīvnieku skaitu, kādam atbalstu apstiprināja 2016. gadā. Lai gan šķiet, ka īstermiņā šāda pārskatīšana apdraud vienu no brīvprātīgā saistītā atbalsta mērķiem, t. i., pašreizējā ražošanas līmeņa saglabāšanu, ilgtermiņā šādi pasākumi var palīdzēt sasniegt brīvprātīgā saistītā atbalsta mērķus.
            
         
               (3)
            
            
               Ņemot vērā lielās finansiālās grūtības, kādās patlaban ir atbalsta saņēmēji, ir lietderīgi izmantot Regulas (ES) Nr. 1307/2013 69. panta 1. punktu, lai paredzētu atkāpi no minētās regulas IV sadaļas 1. nodaļas.
            
         
               (4)
            
            
               Lai Komisija varētu uzraudzīt noteikumu pareizu piemērošanu un šādas pārskatīšanas ietekmi, dalībvalstīm 14 dienu laikā pēc lēmuma pieņemšanas dienas par savu lēmumu būtu jāinformē Komisija.
            
         
               (5)
            
            
               Lai nodrošinātu to, ka piena un piena produktu nozare pēc iespējas drīz gūst labumu no šajā regulā paredzētās atkāpes, tai būtu jāstājas spēkā nākamajā dienā pēc tās publicēšanas un dalībvalstīm lēmums būtu jāpieņem 30 dienu laikā pēc šīs regulas spēkā stāšanās dienas.
            
         
               (6)
            
            
               Šajā regulā paredzētie pasākumi ir saskaņā ar Tiešo maksājumu komitejas atzinumu,
            
         IR PIEŅĒMUSI ŠO REGULU.
   1. pants
   Uz piena un piena produktu nozari orientētu pasākumu pārskatīšana
   1.   Attiecībā uz 2017. pieprasījumu gadu dalībvalstis var nolemt pārskatīt visus savus pasākumus, kas pieņemti saskaņā ar Regulas (ES) Nr. 1307/2013 52. pantu un orientēti uz piena un piena produktu nozari.
   Pārskatot:
   
               a)
            
            
               paredz, ka par 2017. pieprasījumu gadu maksājums lauksaimniekam, kurš saskaņā ar Regulas (ES) Nr. 1307/2013 9. pantu un 10. panta 1. punktu ir tiesīgs saņemt maksājumus, tiek veikts, pamatojoties uz dzīvnieku skaitu, par kuru minētais lauksaimnieks bija tiesīgs saņemt atbalstu saskaņā ar minētajiem pasākumiem par 2016. pieprasījumu gadu, un
            
         
               b)
            
            
               pasākumiem, kuri tiek pārskatīti, visus pārējos piemērojamos atbalsta piešķiršanas nosacījumus nepiemēro.
            
         Pirmajā daļā minētais lēmums aizstāj visus lēmumus saskaņā ar Regulas (ES) Nr. 1307/2013 53. panta 6. punktu pārskatīt brīvprātīgā saistītā atbalsta pasākumus, kas orientēti uz piena un piena produktu nozari.
   2.   Attiecībā uz katru pārskatīto brīvprātīgā saistītā atbalsta pasākumu dalībvalstis aprēķina apjomu uz vienību, kurš atbilst uz piena un piena produktu nozari orientēta pasākuma finansēšanai noteiktās summas, kas paziņota saskaņā ar Komisijas Deleģētās regulas (ES) Nr. 639/2014 (2) I pielikuma 3) punkta i) apakšpunktu, un tādu dzīvnieku kopējā skaita, par kuriem var pretendēt uz minēto brīvprātīgā saistītā atbalsta pasākumu, attiecībai.
   Punkta pirmajā daļā minētais kopējais dzīvnieku skaits atbilst:
   
               a)
            
            
               tādu dzīvnieku kopējam skaitam, par kuriem apstiprināja maksājumu attiecībā uz 2016. pieprasījumu gadu, vai
            
         
               b)
            
            
               attiecībā uz lauksaimniekiem, kuri ir tiesīgi uz atbalstu 2017. gadā, – šā punkta a) apakšpunktā minēto dzīvnieku skaitam.
            
         3.   Lauksaimniekam piešķiramais gada maksājums atbilst apjomam uz vienību, kas aprēķināts saskaņā ar 2. punktu un reizināts ar to dzīvnieku skaitu, par kuriem attiecīgais lauksaimnieks bija tiesīgs saņemt atbalstu par 2016. pieprasījumu gadu.
   2. pants
   Termiņš
   Regulas 1. pantā minēto lēmumu pieņem 30 dienu laikā pēc šīs regulas stāšanās spēkā.
   3. pants
   Paziņošana
   Par šīs regulas 1. pantā minēto lēmumu dalībvalstis Komisijai paziņo 14 dienu laikā pēc minētā lēmuma pieņemšanas dienas.
   4. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 8. septembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 608. lpp.
   
   
      (2)  Komisijas 2014. gada 11. marta Deleģētā regula (ES) Nr. 639/2014, ar ko papildina Eiropas Parlamenta un Padomes Regulu (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar kuru groza minētās regulas X pielikumu (OV L 181, 20.6.2014., 1. lpp.).